
Knut Dørum og Hilde Sandvik


Nytt om opptøyer og opprør

KNUT DØRUM OG HILDE SANDVIK

Opptøyer og opprør har vært en del av norsk historie. Folk har samlet seg til protest mot nød og urett og forsøkt å få myndighetene til å forstå. Ble det alvorlig nok, satte myndighetene inn militæret som ordensmakt og utpekte kommisjoner for å undersøke forholdene og finne lederne. Denne boka analyserer skatteopptøyer og hungersopptøyer fra eneveldets tid fram til Marcus Thrane ble fengslet på grunn av myndighetenes revolusjonsfrykt.

Forsamlingsfrihet er en viktig del av det vi forbinder med ytringsfrihet. Men forsamlingsfrihet ble ikke grunnlovsfestet i 1814. Det gamle lovverket fra eneveldets dager ble beholdt. Likevel – både under eneveldet og senere – tok folk mot til seg, trosset straffebud om tukthus og straffarbeid, og viste at de var mange som sto bak protestene. Men hvorfor gikk misnøye over til samlet motstand? Og hvordan oppsto en felles fortolkningsramme når det var forbudt å samle folk med budstikke og løpesedler? Og hvordan legitimerte folk sine handlinger i kommisjonsforhørene? Hvilken innvirkning hadde felles folkelig protest på myndighetene syn på folket og folkets syn på myndighetene? Språk, kommunikasjon og selvframstilling er tillagt betydelig vekt i denne boka.

Den arabiske våren og opptøyene i europeiske byer har gitt ny aktualitet til spørsmålene om hva som får misnøye til å gå over i åpen protest. Nyhetsmedia forteller om ryktene, beskjedene, mobiliseringene og samlingene på de symboltunge plassene. Vi blir igjen oppmerksomme på at det ikke er gitt at nød og urett skal føre over i samlet motstand. Historien om opptøyene er en viktig del av vår politiske historie, og hvert av opptøyene er som et kikkhull inn i samfunnenes maktforhold. Den gang som nå er spørsmålet, Hvordan blir opptøyer til?

Boka er delt i tre: «Skatteopptøyer og bondebevegelser 1765– 1818», «Hungersopptøyer 1801–1813» og «Oppvakning og overvaking 1848–1851». Av de mange protestene og opptøyene i denne hundreårsperioden har vi valgt skatteopptøyer og bondebevegelser fra 1700-tallets slutt til litt inn på 1800-tallet, kornopptøyer fra nødsårene tidlig på 1800-tallet og boka avrundes med Thranebevegelsen og overvåkning under inntrykk fra 1848-revolusjonene i Europa. At det samtidig var mange vekkelsesbevegelser, arbeidskonflikter, protester mot dyrtid, ja til og med streiker – får leseren ha i mente. Vi har skilt mellom skatteopptøyer og kornopptøyer for å belyse ulike kommunikasjonsprosesser: Forut for skatteopptøyene hadde folk appellert til kongen og sentralmyndighetene, forut for kornopptøynene var det lokale myndigheter som hadde blitt varslet om korn- og matmangelen. Hva innebar disse gjentatte forsøkene på dialog med statsapparatet, enten lokalt eller sentralt? Hvilken virkning hadde argumenter om lov, rett og rimelighet på politisk kultur i Norge?

Statens janusansikt og en rik folkelig politisk kultur

Artiklene som presenteres i denne antologien, gir samlet sett et mer nyansert bilde av folkelige opptøyer og forholdet mellom stat og undersåtter i perioden 1750–1850 enn det tidligere norske forskning har gjort. De viser at det fantes et stort repertoar av virkemidler for både øvrighet og folk, og de avdekker en rikere og mer avansert politisk kultur, eller normer og praksiser for politisk aktivitet, enn det som er blitt knyttet til førmoderne samfunn. Vi får inntrykk av en stat og lokale myndigheter som vekslet mellom på den ene siden samhandling, dialog og kompromiss, og på den annen side trusler, straff og disiplinering overfor folket. Maktstatens og forhandlingsstatens logikk og handlingsmønstre fløt ofte sammen i ett. Staten hadde et janusansikt. Den både straffet og viste nåde. Samtidig eksisterte det ulike spilleregler og normer for politiske ytringer og handlinger. Øvrigheten og folket spilte hver sine roller i et politisk teater. I praksis var det politiske handlingsrommet til folket større enn det lovverk og regimets ideologi innrømmet. Det åpnet for langt større politisk aktivisme nedenfra enn det eneveldet ønsket å gi rom for.

I sin artikkel om strilekrigen i Bergen i 1765 beskriver Thomas Slettebø samhandlingen mellom den rebelske allmuen og de lokale myndighetene nettopp som et politisk teater. Mens myndighetene skulle avbalansere «mildhed og strænghed», skulle allmuen fremvise «lydighed og fortrolighed», og ikke minst demonstrere kongetroskap. På et stadium overskred den hissige folkemassen som hadde samlet seg i Bergen, grensene for sitt politiske handlingsrom. Det ble et åpent brudd da høye øvrighetspersoner opplevde å bli hånet, truet, tvunget og fysisk angrepet, og stiftamtmannen ble til og med tatt som gissel.

Ingrid Fiskaa viser i sin artikkel om Lofthusreisningen i 1786–87 at staten slo hardt til mot den godt organiserte bondebevegelsen i Telemark og på Agder. Flere personer enn hovedmennene ble strengt straffet, og ikke få fikk bøtestraffer. Myndighetene brukte også militære maktmidler, helst vervede kompanier fordi de ikke kunne stole på bondesoldatenes lojalitet og måtte kalkulere med fare for faneflukt. Nils Olav Østrem viser at myndighetene nøyde seg med å straffe lederne for den organiserte skattenekten på Karmøy i 1801, men først etter å ha mislyktes med å true allmuen kollektivt med væpnet militære. Bondetogene til Kristiania sommeren og høsten 1818 representerte også en trussel mot den sosiale og politiske orden, slik Sonja Serina Finstad Johansson har vist i sin artikkel. Togene ble stoppet av soldater, men uten at det kom til voldshandlinger. På den annen side rammet ikke straffereaksjonene så mange, og de var mildere enn tilfellet var med Lofthusreisningen. De nye norske myndighetene fryktet bøndenes regimekritikk, men kongen benådet til mildere straffer.

Om militæret kunne brukes som ordensmakt, ser straffereaksjonene ut til å ha vært avstemt med ulike hensyn. Hungeropptøyet i Dypvåg i 1801 og det i Trondheim i 1813 endte med at det ikke ble utmålt noe straff overhodet. De urolige massene gikk fri. At utfallet av rettsprosessene varierte har Sigurd Sande påvist for oppløpene i Trondheim og på Toten i 1813. Mens lederne bak opptøyene i Trondheim gikk fri, ble mange straffet på Toten. Frihetsåret 1814 kom til å spille inn som en viktig og forstyrrende faktor, men rettssakene fortsatte, tross Eidsvoll og Christian Frederik, helt fram til 1817.

Mange av artiklene (Slettebø, Fiskaa, Østrem, Finstad Johansson, Pedersen, Glad Munch-Møller) viser en godt organisert allmue med sterkt lederskap, virkningsfulle virkemidler, strategier og retoriske grep overfor øvrigheten, og en allmue som var seg bevisst hva slags spilleregler som gjaldt. Særlig godt kommer bøndenes brede repertoar av virkemidler til syne i den store bondereisningen i 1818, hvor kildene beretter om sirkulasjon av budstikker og skrevne sedler, møter og samlinger, sterke og truende former for mobilisering og markante lederskikkelser. Artikkelen om Lofthusreisningen viser hvor viktig ledelse og god organisering var for bondebevegelsen. Flere av undersøkelsene viser også til den funksjonen som ryktene hadde, og hvordan de virket mobiliserende.

Videre får Amund Pedersen fram i sitt arbeid om kornoppløpet i Arendal i 1813 hvor bevisst allmuen søkte å bygge allianser med myndighetene. Marthe Glad Munch-Møller avdekker retorikken rundt nødretten som allmuen effektivt utnyttet og som myndighetene måtte ta hensyn til i hungeropptøyet i Dypvåg i 1801. Nødretten begrunnet beslagleggingen av kornskipet og utdeling av korn. Hun viser også hvordan tanker og forestillinger og normsett knyttet til det som E.P. Thompson i sin tid kalte moral economy la sterke føringer på allmuens handlemåter. Hun finner en sterkt utviklet solidaritetstankegang og forståelsen av et kollektivt sosialt ansvar. I sin analyse av oppløpene i Trondheim og på Toten i 1813 knytter også Sigurd Sande allmuens aksjoner til normsystemet moral economy og til bevisstheten om hva som var rettferdige og rimelige priser. Ut fra den tankegangen stilte folket krav overfor myndigheter og kjøpmenn om sosialt ansvar.

I artikkelen til Knut Dørum om Thranebevegelsen 1848–1851 møter vi en langt mer utviklet politisk bevissthet og organisering blant allmuen enn det som hadde vært tilfellet to-tre generasjoner tidligere. Bevegelsen var et resultat av flere tiår med demokratisering og politisering av allmuen. Margit Løyland avdekker i sin artikkel om den samme perioden myndighetenes opplevelse av og forhold til urolighetene i landet, og ikke minst i hovedstaden Christiania. Hos de styrende oppsto det en sterk revolusjonsfrykt som krevde overvåking og strategier for å styre folkeopinionen. Ryktespredning var en av dem. Myndighetene sto nå overfor en folkelig bevegelse som hadde dannet foreninger, utga en avis og som kunne ytre seg om politikk og ideologi på nivå med det intellektuelle borgerskapet. Det var en bevegelse som våget å diskutere revolusjon og store samfunnsomveltninger ut fra sosialistisk teori.

Modellenes nyttige tyranni og grunnforskningen

Studier av dagens og tidligere protestbevegelser har påpekt at det er flere trinn i en mobiliseringsprosess. Først må det skje en forming av konsensus; folk må få en felles fortolkningsramme. Det skjer gjerne i en tilspisset konflikt eller i en krise hvor ulike individer eller flere sosiale grupper føler at de har felles interesser eller befinner seg i et skjebnefellesskap i forhold til andre sosiale grupper, elitepersoner eller myndigheter. Deretter skjer det en mobilisering av konsensus ved spredning av meninger og holdninger og ved opinionsdannelse. Det betyr at stadig flere individer og grupper deler samme forståelse og tolkninger. Flere forskere legger vekt på at aktørene hadde en bevissthet om hensikten bak og konsekvensene av politiske handlinger som de deltar i.1 Mobiliseringsteori har vært utgangspunkt for en rekke historiske og sosiologiske studier. Det gjelder Karin Sennefelts analyse av Dalaopprøret i 1743 der svenske bønder marsjerte mot Stockholm i protest mot elendig hærledelse.2 I Norge har Ingrid Furseth sammenlignet mobiliseringen i sosiale og religiøse bevegelser med vekt på Lofthusreisingen og Haugebevegelsen.3

Mobiliseringsteorier er nyttige idealtyper, men de møter innvendinger. I virkeligheten kunne opptøyer og opprør i førmoderne samfunn ha ulik grad av organisasjon og ledelse, alt fra mye til ingenting. I noen tilfeller kunne suggesjon, spontanitet, tilfeldigheter og kaos spille en større rolle enn lederskap, klare strategier og bevisst mobilisering. Ledelse og plan kunne mangle fullstendig. Videre kunne ulike grupper som bar fram opptøyene eller opprør, ha ulike interesser og motiver, og samhandlingen mellom dem kunne være liten. Det store diskusjonsspørsmålet blant dem som har forsket på folkelig opposisjon mot sentralmakt før 1850, er nettopp i hvor stor grad ulike kollektive protesthandlinger nedenfra var preget av ledelse, strategier og organisering. Dette fører over til en presentasjon av sentrale modeller og forskningsposisjoner hos historikere som har forsket på folkelig motstand.

Den britiske historikeren George Rudé tok i sin tid til orde for at folkelige bevegelser eller «popular movements» i det førindustrielle samfunnet hadde helt andre kjennetegn enn det som ble vanlig etter industrialiseringen. I det gamle samfunnet hadde opprør og aksjoner preg av å være spontane og lite organiserte. I den grad de hadde ledelse, tilhørte lederne gjerne høyere sosiale lag enn den folkemengden de ledet, og ofte spilte lederne en nokså anonym rolle. Opprørene og aksjonene hadde sjelden bakgrunn i en opposisjonell samfunnsforståelse eller ideologi, eller forestillinger som kunne lede til forsøk på å skape en samfunnsomveltning. I hovedsak kan de beskrives som «food riots». Folket aksjonerte mot høye matpriser, ofte priser på brød og korn. Motiveringen for det Rudé kaller «riots», var ønsket om å gjenvinne tapte rettigheter eller å gjenopprette en normaltilstand. Rudés forskningsmessige erfaringsbakgrunn var folkelige protestaksjoner i Storbritannia og Frankrike, og særlig den franske revolusjonen. Hans tidsmessige avgrensning for det førindustrielle samfunnet i Storbritannia og Frankrike er perioden før ca. 1840, og for andre vestlige land strekker perioden seg enda lenger ut på 1800-tallet. I det industrialiserte samfunnet, som vokste fram i siste del av 1800-tallet og utover på 1900-tallet, kom derimot ledelse, organisasjon og samfunnskritikk, og i flere tilfeller revolusjonær ideologi, til å bli viktige komponenter i opposisjonelle folkelige bevegelser.4

I det som er blitt et viktig referanseverk om folkelig politisk kultur i tidlig moderne tid, «The moral economy of the English crowd in the Eighteenth Century» fra 1971, tok E.P. Thompson et oppgjør med hovedposisjonen som Rudé og andre med ham representerte.5 Thompson avviste at korn- og matopptøyene skal ha vært spontane, impulsive og uten særlig organisasjon og lederskap, og at de ikke hadde noen forankring i politisk ideologi og agenda. Han kritiserte tidligere forskning for å avskrive folket som selvstendige politiske aktører, og for å redusere folkemengden som drev fram protestaksjonene og opptøyene til «rebellions of the belly», eller som styrt av sultfølelse. Thompson hevdet tvert imot at aksjonene og opptøyene i England i tidlig moderne tid var preget av lederskap og organisering og en mer utviklet politisk bevissthet. I det senere verket Customs in common tok han til orde for at opptøyene fulgte ritualer og normer som folket, de privilegerte samfunnsklasser og myndighetene delte.6 Dette dannet grunnlag for forutsigbarhet og dialog og rom for forhandlinger og kompromisser. Ikke i liten grad måtte myndighetene avstemme sine handlinger og beslutninger etter folkelige normer og folkelig kultur, og ikke minst prinsippene for «moral economy», som bl.a. forutsatte moralsk og sedvanemessig prisfastsetting ut fra solidaritetstankegang. Det het at den rike burde hjelpe den fattige, og ikke karre til seg for mye, men dele. Tanken var også at medlemmene av lokalsamfunnet hadde et felles ansvar for det allmenne vel.

Flere både norske og utenlandske forskere har lagt vekt på at folkelig opposisjon i det førmoderne samfunnet ofte artet seg som spontane reaksjoner på økte byrder eller raskt forverrede vilkår som stat, kirke eller adel var skyld i. Eksempler på byrder er økte skatter, større ytelser til militærvesenet i form av mannskap og utrustning, og skjerpelse av arbeidsplikt på adelige hovedgårder. Ellers har det i norsk forskning vært lagt vekt på at det i Norge fant sted få og lite omfattende bondeopprør etter 1540-årene. Opptøyer i lokalsamfunn av kollektiv karakter ble det derimot ikke slutt på. Såkalt hverdagsmotstand, som ofte var lite organisert og individuell, blir imidlertid gjerne sett på som et hovedinnslag i den folkelige opposisjonen.7 Mens Øystein Rian har forklart de få bondeopprørene med enevoldsstatens disiplinerende og pasifiserende rolle, har historikere som Knut Mykland,8 Rolf Fladby,9 Sølvi Sogner,10 Steinar Imsen,11 og Ståle Dyrvik12 lagt vekt på myndighetenes vilje og evne til å imøtekomme behov og ønsker i befolkningen og føre dialog med den. Gustav Sætra legger vekt på det store omfanget av protester og på 1700-tallet og mener at de bør tolkes som opprør som myndighetene fryktet.13 Ifølge Rian kom staten i stor grad til å frata bøndene maktmidler og muligheter til å øve en effektiv opposisjon. Mykland, Fladby, Sogner og Dyrvik har rettet større fokus på utbygging av rettsvesen, klagekommisjoner og supplikkinstitusjonen, noe som skal ha skapt hensiktsmessige og fredelige måter for konflikthåndtering og for behandling av klager og misnøye nedenfra. Dette skal ha redusert opprørstrangen hos folk.14 Således har interaksjonsperspektivet stått sterkere enn maktstatsperspektivet.

Hvordan passer Rudés og Thompsons modeller på Norge før 1814, sett på bakgrunn av norsk forskningsstatus? På flere måter synes Thompsons modell å passe best. De arbeidene som presenteres i denne antologien og annen nyere forskning, har demonstrert at et visst lederskap og god organisering utvilsomt preget flere folkelige aksjoner mot stat og øvrighetspersoner. Videre viste allmuen i sine aksjoner stor evne til å skaffe seg gode allierte i embetsverket eller blant de rike og mektige. De fulgte fredelige og mer eller mindre legalistiske framgangsmåter som gjorde det vanskelig for myndighetene å bruke tvang og vold. Det ble ikke sjelden utvist en politisk klokskap som gav allmuen et visst politisk handlingsrom, og som kunne føre til seier. Handlingsrommet kunne også utvides, og folkelige opposisjonsgrupperinger kunne skyve grensene som myndighetene søkte å sette for sine undersåtter. I tråd med Thompsons modell i Customs in common later mye av den norske folkelige aktivismen på 1700-tallet og tidlig 1800-tall til å ha fulgt klare normer og regler, og framtrer i større eller mindre grad som ritualiserte. På den annen side finner vi uttrykk for spontanitet og impulsivitet i mange aksjoner. Det var ikke alltid lett å styre folkemengden verken for lederne selv eller embetsmennene, og det kunne føre til voldelige sammenstøt.

En oppfatning som Rudé og Thompson deler, er at den politiske agendaen i den folkelige opposisjonen begrenset seg til forsvar av gamle rettigheter, tradisjoner og sedvanebestemte ordninger. Ellers var den politiske dagsordenen svært begrenset, og framføring av samfunnskritisk ideologi hørte til sjeldenhetene. Dette stemmer godt med undersøkelsene som er lagt fram her. Nye skattekrav eller økte krav til ytelser til rikets forsvar ble gjerne oppfattet som brudd på disse, og det samme gjaldt galopperende priser på korn i år hvor mattilgangen var knapp. Aksjonene i det gamle samfunnet var med andre ord stort sett begrenset til misnøye med nye skattekrav som de styrende i København hadde befalt, eller de var rettet mot kjøpmennene som i kriseår tok seg svært godt betalt for kornet de solgte. Kravene var konkrete. Skattene og matprisene måtte reduseres, og den protesterende allmuen søkte å få gjenopprettet tilstanden slik den hadde vært før, eller slik den hadde vært fra gammelt av.

I norsk sammenheng kom demokratiseringen etter 1814 til å føre til at den folkelige opposisjonen fikk nytt innhold og ny karakter. For en tid ble det nærmest slutt på åpne folkelige opptøyer og aksjoner. Unntaket var de østlandske bondetogene sommeren og høsten 1818. Konfliktene ble dempet av at det nye norske regimet gikk i gang med viktige reformer som bergverkslov og skysslov. Enda viktigere var de økte mulighetene for folkelig deltakelse i lokalforvaltning og politisk liv. Folk grep oftere til pennen, de leste aviser og trykksaker, hørte rykter fra hovedstaden, og de tok ordet i en offentlighet som nå vokste fram på gjestgiverier, kroer, skysstasjoner og på kirkebakken. De kunne henvende seg enkeltvis eller samlet til menn som representerte dem politisk, lokalt eller på Stortinget. Etter 1814 kom det mange flere kanaler for ytringer. Det oppsto flere kommunale organer som bygde på representasjonstanken, og da særlig på bygdene. På bygdene ble stadig flere menn medlemmer av ulike politiske organer som ble tillagt økt kompetanse og myndighet. Det gjaldt sogne- eller bygdekommisjoner og sognekomiteer, og dessuten ulike typer bygderepresentasjoner på 12, 16 eller 18 medlemmer som forhandlet direkte med øvrigheten. De gamle allmuesamlingene kom til å spille en viktigere rolle, og det ble vanlig å stemme over forslag når det gjaldt saker som veier, skoler og kirkebygg. Folkelige ytringer ble oftere enn før tillagt vekt av statens representanter i de politiske beslutningsprosessene. Innføringen av kommunalt selvstyre i 1837 representerte mer en forlengelse enn et brudd med en utvikling som hadde pågått siden 1700-tallet. Samtidig fulgte myndighetene nøye med på den politiske utviklingen, som Tore Pryser har vist når det gjaldt overvåkingen av de radikale strømninger rundt 1850.15 Overvåking er også temaet i Margit Løylands artikkel i denne boka.

Den folkelige ideologien i det gamle samfunnet før 1814 hadde vært knyttet til hevding av gamle rettigheter. Det var den gamle, gode rett som gikk lang tilbake i tid som måtte gjelde. Det måtte f.eks. ikke gjøres skår i bygdefolkets skattefriheter eller håndverkeres yrkesmonopol. Videre hevdet bønder og byallmue at kornpriser måtte følge sedvane og moralske regler. Etter 1814 kom så vel bønder og husmenn som høkere og håndverkere også til å påberope seg de nye frihets- og likhetsideer. Ideene stammet fra Amerika, Frankrike og Storbritannia, og man viste til Grunnlovens ånd. Den politiske dagsordenen for allmuen ble utvidet i takt med at verden ble større. Privilegier måtte avskaffes og stendene likestilles. Alle skulle være like for loven og for statens krav. Folk måtte få lov til å ytre seg skriftlig og muntlig om det de hadde på hjertet. Opposisjonelle holdninger kunne nå i økende grad framsettes i by- eller bygdekommunale fora. Thranebevegelsen i årene 1848–1851 satte med stor kraft frihets- og likhetsidealene på den politiske dagsordenen. Bevegelsen krevde allmenn mannlig stemmerett og økonomiske reformer som gagnet husmenn og lønnsarbeidere, ikke bønder. Myndighetene fryktet uro, og Thrane og flere av lederne ble tiltalt og dømt. Det ironiske er at Thrane bl.a. ble tiltalt etter brudd på Grunnlovens § 100 om trykkefriheten.16

Mens Rudé og andre ser utviklingen av organiserte og sterkt ideologisk funderte folkelige bevegelser utover på 1800-tallet i sammenheng med økonomisk modernisering, har E.P. Thompson sett den folkelige politiske radikaliseringen i England som et resultat av utviklingen av en klassebevissthet hos arbeiderklassen på slutten av 1700-tallet og utover på 1800-tallet. Denne utviklingen hadde klare forutsetninger i at stadig flere fikk skolegang, og i at analfabetismen var i tilbakegang. Folket fikk også en politisk skole i de mange nye radikale avisene som kom ut, og i de mange nye foreningene og klubbene, bibliotekene og teatrene som medlemmer av arbeiderklassen og den lavere middelklassen dannet. Folket skapte sin egen offentlighet og ble dermed en maktfaktor som myndighetene og de privilegerte mer enn tidligere måtte ta hensyn til.17

Det kan argumenteres for at demokratiseringen i Norge etter 1814 skapte nye former for folkelig opposisjon. Ikke minst fikk folket en større politisk bevissthet og en klarere ideologisk forankring i takt med økende lese- og skrivekyndighet, flere aviser, dannelse av en offentlighet og tilløp til foreningsvirksomhet. Stortinget utviklet seg til å bli en arena for en bondeopposisjon, og det lokale selvstyret ble utvidet allerede i de første tiårene etter 1814, men med innføringen av kommunalt selvstyre i 1837 som et avgjørende vendepunkt i demokratiseringen. De brede lag av befolkningen var på midten av 1800-tallet blitt fortrolige med de nye politiske ideene om borgerlige friheter, likhet mellom stendene, og tanken om folkeviljen og folkelig representasjon, tross manglende stemmerettsutvidelse. Knut Dørum diskuterer i antologiens siste del om demokratiseringsprosessen var en vel så viktig forutsetning for Thrane-bevegelsen som f.eks. proletariseringen og deklasseringen innen bondestanden og den økonomiske krisen på slutten av 1840-årene som særlig rammet de lavere sosiale lagene.

Lov og rettspraksis

Nordmenns muligheter for å ytre seg politisk endret seg drastisk i perioden 1750–1850. Under eneveldet var det ingen nasjonalforsamling, ingen valg av representanter. I Norge var det fire–fem trykkerier, noen få aviser og annonseblader, noen flere tidsskrifter for den opplyste offentlighet, alt undergitt skiftende sensurregimer. Etter 1814 var Stortinget blitt lovgiver, og de stemmeberettigede kunne velge representanter til nasjonalforsamling og fra 1837 til kommunestyrene. I aviser, tidsskrifter og bøker kunne en diskutere politikk. Både før og etter 1814 samlet folk seg og protesterte mot skatter, nød og urett. Samtid og ettertid har kalt dette oppstander, oppløp, aksjoner, tumulter, og stort sett ikke klassifisert aksjonene verken som opprør eller revolusjonsforsøk. Men både regimene før og etter 1814 fryktet opprør og opptøyer og hadde lover som fastsatte straff for kritikkens form og innhold. I lov og rettspraksis var det både kontinuitet og endring etter 1814. Skal vi forstå opptøyenes betingelser, må vi også kjenne myndighetenes reguleringer både av hva som var tillatt og forbudt.

Ordinære kanaler for klage og protest

Nordmenn hadde rett til å klage over embetsmenn og å gå til rettssak for å forsvare seg mot urett også under eneveldet. Klageretten var regulert og dermed institusjonalisert. Christian Vs Norske Lov (1687) hadde utførlige bestemmelser om adgangen til å sende supplikk, dvs. bønneskriv eller klageskriv til lokale og sentrale myndigheter. Sorenskriveren skulle hjelpe folk med å sette opp klager, og gjaldt klagen en embetsmann skulle andre embetsmenn bistå med henvendelsen. Supplikken skulle være bekreftet ved påtegning av en lokal embetsmann. Men det var også klare advarsler mot hva en ikke skulle gjøre. Den som opphisset og forledet allmuen med falske klagemål og løgnaktige angivelser, skrev supplikk og samlet underskrifter skulle straffes med tap av formue og arbeid i jern på festningene og formuesstraff.18 Disse og senere bestemmelser regulerte supplikkenes form og innhold.19 Myndighetene ville hindre opptøyer og begrense pågangen av klage-og bønnebrev. Samtidig var adgangen til å klage et viktig element i styringsideologien om det rettferdige, faderlige kongedømmet som lyttet til sine undersåtter.

I siste halvdel av 1700-tallet økte antallet supplikker, mot slutten av hundreåret kom det bare fra Norge ca. 1500 i året til København.20 I tillegg gikk det en rekke henvendelser til lokale embetsmenn. Mesteparten av dette var ordinære henvendelser til myndighetene om arv, skifte, stillinger, fri rettshjelp m.m. Men blant henvendelsene var også klager over skatt, embetsmenns maktmisbruk, næringsreguleringer m.m. Noen ba om at det skulle nedsettes kommisjoner for at klagene skulle komme fram.

En kunne også gå rettens vei ved å reise sak mot det en mente var urett. På landsbygda ble det avholdt ordinære ting om lag tre ganger i året, i byene oftere, gjerne hver fjortende dag. I tillegg ble det holdt ekstraretter for større kriminalsaker og åstedsbefaringer. På tingene ble nye lover og forordninger kunngjort, avtaler og dokumenter tinglyst, tvister løst og straffer idømt eller frikjent. Tinget var møteplass mellom myndigheter og lokalbefolkning. Å selv sammenkalle til ting ved å sende rundt budstikke var forbudt ved lov alt i 1648. Det var fogden som skulle sammenkalle til ting. Å bruke tinget til å agitere mot styresmaktene var også forbudt.

Gjennom deltakelse på tingene ble folk kjent med lovene. Rettshierarkiet ga mulighet for å anke saker videre oppover i rettssystemet til overhoffrett og høyesterett. Offentlig oppnevnte forsvarere i straffesaker og mulighet for advokathjelp i tvister økte saksmengden. For å lette presset på rettssystemet, ble forliksrådene innført i byene i 1795 og på landsbygda i 1797. Forliksrådene skulle behandle private tvister, og partene skulle møte selv, ikke advokater og prokuratorer. Den store saksmengden allerede fra de første årene gir grunn til å si at kunnskap om lov og rett var utbredt i Norge lenge før folkets representanter ble lovgivere.

Normative kilder forteller først og fremst om lovgivers intensjon, – og den var klar: lovgiver – kongemakten i Danmark-Norge – ønsket ikke protest som truet styret av landet. De fryktet oppviglere, såkalte vinkelskrivere – dvs. folk som lurte i krokene, pustet til misnøyen og satte opp klagebrev. Noe av frykten gjaldt Sveriges Norges-politikk. Myndighetene var godt underrettet om svenske spioner som nørte opp under uro og skapte ufred. Tilsvarende ble det rapportert om stemninger i Norge. Stiftamtmannen Moltke i Christiania formidlet sin revolusjonsfrykt etter oppstander i 1795 og skrev at spørsmålet kun var hvor nær man var revolusjon. Informasjon om alt fra ungdommens krav om egalitet i hvem som skulle få danse i Halfdans klubb i Christiania til lokale intriger i Trondheim ble jevnlig sendt til kongens kammerherre.21 Myndighetenes reguleringer var rettet mot indre uro i riket, og medførte en omfattende regulering av forsamlinger og sammenkomster. Dette gjaldt mange typer sammenkomster: Som nevnt var bygde- og byting bare tillatt hvis fogden hadde sammenkalt dem. Religiøse sammenkomster, såkalte konventikler, var bare tillatt hvis presten godkjente dem. Bryllup, barsel og gravøl skulle ikke vare i mange dager. På laugenes møter i byene skulle en representant fra byrådet være til stede.

Frykten for bråkmakerne ser en også etter 1814. I årene umiddelbart etter regimeskiftet sendte Carl Johan agenter rundt i rikene for å holde seg underrettet. Norske myndigheter slo hardt ned på agitasjonsskrifter som tok til orde for å avskaffe storting og regjering og gi makten eneveldig til kongen. Slike utsagn om regimeendring ble tolket som opprørske og er noe av bakgrunnen for de strenge reaksjonene mot bondeprotestene i 1818. Det nye regimet måtte bevise sin styringsdyktighet også når det gjaldt upopulære avgjørelser. Ved endepunktet for denne boka, rundt 1850, var det igjen revolusjonsfrykt i Europa. Stattholderen i Norge fikk tilsendt politirapporter og rapporterte videre til kong Oscar i Stockholm om sosial uro og tyske revolusjonære som reiste rundt i landet.

Betingelsene for klager og protest ble grunnleggende endret med overgangen til et konstitusjonelt monarki, med Stortinget som lovgiver og en presse som vokste fram under de vakre innledningsordene i § 100: «Trykkefrihet bør finde sted». Politisk misnøye kunne nå komme til uttrykk i parlament og presse. Men alt ble ikke endret med ett slag. Grunnlovens § 94 varslet at det skulle lages en ny kriminallov og sivillov. Først i 1842 kom en ny kriminallov, men noen ny samlet sivillov kom aldri – det ble heller enkeltreformer, også der først for alvor fra 1840-årene og framover. Mesteparten av det gamle lovverket fra eneveldet ble stående, det gjaldt også bestemmelsene om klager og protest. Det ble domstolenes oppgave å anvende eneveldets lover i tråd med 1814-konstitusjonens ånd i påvente av lovendring.

Lover kan sammenlignes med hva rettsprotokoller, supplikker og annet materiale kan fortelle om folkelig protest og klager i praksis. Dette materialet viser at folk lærte fort, og at de forholdt seg til lovenes bestemmelser: Var kravet at en søkte om pass for å reise til København for å legge fram supplikk, ja – så søkte en om pass hvis det var mulig eller krevde det som Lofthus og hans menn gjorde (se Fiskaas artikkel). Åpnet pressen for å trykke klageskriv, ja så rykket en inn sin «adresse», som da østlandsbøndene fikk trykket skatteklagen de ikke hadde fått fremmet for Stortinget i 1818 (se Johanssons artikkel). Men paragrafene var mange og det var ikke alltid lett å vurdere hvordan myndighetene ville reagere. Etter 1814 kunne en kritisk presse og folkevalgte representanter kritisere myndighetenes maktbruk. Den grunnleggende usikkerheten, det at en aldri visste hvordan reaksjonene kunne bli – enda så lovregulert samfunnet var – hadde vært kritikernes ankepunkt mot enevoldsstyrets potensielle vilkårlighet i Europa. Denne usikkerheten må ha vært betraktelig mindre etter 1814. På tross av usikkerheten om myndighetens reaksjon hadde folk tatt sjansen på å protestere og klage under enevelde. Etter 1814, da forsamlingsfrihet fortsatt ikke var lovfestet og det i stor grad var opp til politiet og andre ordensmakter å sette grensene, vokste noen ganger protestene til bevegelser som myndighetene definerte som truende og satte stopper for. Ikke alle sammenkomster og protester ble definert som opptøyer eller opprør. Noen ble det og noen av disse beskrives grundig i denne boka. Men for å forstå hva som ble klassifisert som opptøyer, skal vi presentere de lovene som regulerte opptøyer og protest i perioden 1750–1850.

Opptøyer og opprør

Det var forskjell på åpent opprør og annen protest. Opprør var majestetsfornærmelse. Christian Vs Norske Lov (1687) kapittel 6-4: «Om Forgribelse imod Kongens Højhed, eller Crimine majestatis» fastsatte i artikkel 3 dødsstraff for opprør og landsforræderi: Høyre hånd skulle levende avhogges og kroppen parteres og settes på steile og hjul og hodet settes på en stake. Voldelige opprør mot kongen skulle straffes på strengeste måte. Men også protest mot kongens befalinger var omtalt i kapitlet om majestetsfornærmelse. Artikkel 6-4-13 i samme kapittel slo fast at den som motsatte seg eller rådet andre til å motsette seg kongens befalinger eller forordninger når de ble kunngjort på tinget eller andre steder, hadde forbrutt ære, liv og gods.

De strenge lovene til tross, rettsprotokollene viser at folk ikke sluttet å protestere når kongens forordninger ble forkynt på tingene, og fogdenes restanselister viste at det var vanskelig å få folk til å følge skatteforordningene og betale ekstraordinære skatter. Tingene ble i stor grad tatt i bruk på de mange protestene mot skattene under den store nordiske krig 1711–20 og mot ekstraskatten i årene1762–65. Fogder rapporterte om problemer med å få inn skatten, og klagemålene strømmet inn til København. De gruvekkende paragrafene vedrørende majestetsfornæmelse i Christian Vs Norske Lov må ha vært uhensiktmessige å bruke i slike situasjoner. Det nyttet lite å dømme hele bygdelag til døden når det attpå til viste seg å være mye hold i kritikken. Da var det også vanskelig å bruke supplikkbestemmelsen om falske og løgnaktige påstander.

Etter strilekrigen, oppstanden i Bergen i 1765 (se Slettebøs artikkel), ble det nedsatt en kommisjon. Kommisjonen fant mye kritikkverdig i måten skattene var krevd inn på. I Høyesterett ble lederne dømt til døden, men kongen benådet til livsvarig straffarbeid. Etter noen år slapp de to siste fri. Før kommisjonen startet arbeidet i Bergen, sendte kongen ut en forordning som innskjerpet et gammelt forbud fra 1648 mot ulovlige allmuesamlinger. Forordningen av 5. juli 1765 fastsatte dødsstraff eller straffarbeid i jern på festningene for den som sammenkalte allmuen ulovlig med brev eller budstikke, alt etter alvoret i oppstanden. Denne forordningen ga myndighetene mulighet til å sette fast lederne for aksjonene uten å bruke dødsstraff, samt å benåde til kortere straffer. Straffarbeid i jern på festningene var en fryktelig trussel som skulle være så avskrekkende at ingen ville våge å ta ledelsen i en oppstand.

Men heller ikke 1765-forordningen satte stopp for protester. Bare sju år etter startet en stor aksjon på Kongsberg. Arbeiderne protesterte mot manglende lønnsutbetaling og dårlige varer fra leverandørene. På Kongsberg bodde en tett. Det var ikke nødvendig med verken budstikke eller brev for å sammenkalle til allmuesamling. Over 1700 underskrifter ble samlet inn, og lederne for arbeiderprotesten anmodet de lokal myndighetene og kongen om at det måtte bli nedsatt en kommisjon.22 Undersøkelseskommisjonen arbeidet grundig og ble konstituert som domskommisjon, men på grunn av få bevis fikk ikke arbeiderne den erstatning de hadde ventet seg. Arbeiderlederen Lars Storhoff reiste til København for å klage, men trolig har myndighetene mistet tålmodigheten. Storhoff ble tvangsvervet til Vestindia og forsvant.23

Drøyt ti år senere ble 1765-forordningen grunnlag for å sette Christian Lofthus i jern på Akershus i 1787. Endelig dom kom etter at han var død ti år senere (se Fiskaas artikkel). I rettssakene som fulgte veiskattopptøyene i 1801 på Karmøy, enkelte av kornopptøyene i 1813 og etter bondetogene i 1818 (se Østrem, Pedersen, Sande og Johanssons artikler) ble også forordningen brukt, og dannet i de fleste tilfellene grunnlag for dom. Noen av lederne ble dømt til straffarbeid i jern på festningene, andre til tukthus. Dødsstraff ble imidlertid ikke idømt i disse sakene. Men da bøndene i Lærdal gjorde motstand mot militærtjeneste, ble forordningen sammen med CVs NL 6-4-13 brukt for å dømme lederen til halshogging og de andre til straffearbeid i 1803.24

Det er verdt å merke seg at det forgikk mange protester i samme tidsrom der forordningen ikke ble brukt. Samtidig med Lofthusoppstanden i Agder og Telemark var det omfattende protester på den andre siden av Oslofjorden. Bøndene i dagens Østfold protesterte mot plikten til levere kull til Moss jernverk.25 Bøndene ville heller selge tømmer som sagtømmer. Her vant bøndene fram med sine protester fordi de hadde mektige allierte i borgere som eide store sager og sårt trengte bøndenes tømmer. Østfoldbøndene hadde også ledere, de samlet seg på tinget, skrev supplikker og hadde et lederskap som gikk forsiktig fram. Slik holdt de seg innenfor bestemmelsenes grenser. Heller ikke aksjonistene som hadde tatt en kornskute ved Lyngør i nødsvåren 1801 ble tiltalt etter 1765-forordningen (se Glad Munch-Møllers artikkel). I rettssaken som fulgte kornopptøyet i Arendal i 1813, mente aktor at lederne burde tiltales etter 1765-forordningen, men i dommene ble dette avvist, og de utpekte lederne ble dømt til tukthusstraff for «tumultarisk» atferd og for å ha forstyrret offentlig ro. (Se Pedersens artikkel)

Distinksjonene mellom ulike typer uroligheter ble viktige i revolusjonsårene på slutten av 1700-tallet. Med hendelsene i Frankrike som bakgrunn, skjelnet professor i rettsvitenskap J.F.W. Schlegel mellom (voldelig) opprør, oppstand og mindre planmessige tumulter. De som deltok i tumulter, hadde ikke til hensikt å omstyrte konstitusjonen eller sette de makthavende ut av regjeringens besittelse. «Denne mangel af Plan og Overlæg giør den langt mindre strafværdig og tillige langt mindre farlig», skrev Schlegel.26 Distinksjonene var nyttige også for myndighetene. Da folk i og rundt Bergen klaget over mangel på korn i 1814, beskrev lokale myndighetene dette som et «tumultariske optrinn».27 Selv om orden måtte gjenopprettes, var det ingen grunn til overreaksjon.

Året 1814 var i seg selv et opprør mot vilkårene i Kiel-traktaten, men med Riksforsamlingen på Eidsvoll og Grunnloven etablerte opprørene et nytt regime og en ny orden. Borgernes politiske rettigheter, forbud mot fengsling uten lov og dom og trykkefrihet ble slått fast i Grunnloven. Forsamlingsfrihet ble ikke grunnlovsfestet. Noe av den gamle redselen for ulydige forsamlinger ser en i 17. maigrunnlovens § 27 (§ 99 i 4. november- grunnloven). Regjeringen kunne bruke militærmakt når en forsamling forstyrret offentlig «rolighet» og ikke øyeblikkelig spredte seg etter at artiklene i «Landsloven» (trolig ment Christian Vs Norske Lov) som gjaldt opprør, var opplest tre ganger av den sivile øvrighet. På Krokskogen i 1818 ble denne paragrafen brukt, da den norske regjeringen sendte soldater mot ubevæpnede bønder som hadde samlet seg for å gå til hovedstaden og protestere mot nye skatter (se Johanssons artikkel). I 1829 kom paragrafen igjen til anvendelse da myndighetene mente 17. mai ble feiret uten tillatelse. Militære red inn i folkemengden på Stortorget i Christiania med dragne sabler.28 Bruken av militære som ordensmakt går igjen i flere av skatteopptøyene og hungersopptøyene som beskrives i denne boka (se artiklene til Slettebø, Fiskaa, Østrem, Johansson, Pedersen og Sande). Politimyndigheten var svakt utbygd i Norge, det holdt ikke med den lokale lensmann eller de fire konstablene i Christiania. Derfor ble militæret tilkalt. Myndighetene valgte ofte å ikke bruke ordinære kompanier, fordi de tvilte på bondesoldatenes lojalitet når de ble beordret mot sine egne. Derfor ble heller kompanier av vervede fra festningene brukt. Det viser seg også at militære myndigheter ikke alltid delte de sivile myndighetens syn på behovet for effektiv voldsbruk.

De fleste opptøyene i denne boka ble ikke behandlet i det ordinære rettsvesenet, men tatt hånd om av kommisjoner med mandat til å undersøke bredt og eventuelt å dømme i sakene. Sentralmyndighetene i København hadde full kontroll med utnevningene av kommisærer og i utgangspunktet dermed full adgang til å bruke kommisjonen politisk. Kildematerialet fra undersøkelseskommisjoner og domskommisjoner viser omfattende og grundig arbeid, der mange ble innkalt for å forklare sin sak og bli forhørt. Usikkerheten om utfallet av langvarige, med stadig tilstedeværende kommisjoner kan ha hatt disiplinerende og dempende effekt på uroen (se Glad Munch-Møller). Det var også kommisjonen som fastsatte saksgangen, og i Lofthusreisningen ble folk nødt til å dokumentere sine enkelte klagemål heller enn å konsentrere seg om å fremme samlede klagemålene (se Fiskaas artikkel). Men det synes ikke å ha vært noen entydig negativ holdning til kommisjoner generelt fra allmuens side, tvert imot var ett av kravene fra Lofthusreisningen å få en kommisjon til å undersøke embetsmennenes og borgernes maktmisbruk. Undersøkelseskommisjonene kunne bli oppfattet som en arena for å fremme klager. Det var større misnøye med domskommisjonene. I artiklene nevnes det at både Knut Syre (Østrems artikkel) og Christian Lofthus (Fiskaas artikkel) klaget over forsvarerne.

At mye av det gamle lovverket fra eneveldet ble stående etter 1814, betyr ikke at rettstilstanden var den samme. Høyesterett skulle påse at lovene ble anvendt i tråd med konstitusjonen. Nils Rune Langeland har karakterisert Høyesterett som «den patriotiske domstolen» i årene rundt 1830. Bl.a. fikk Høyesterett satt en stopper for at 17 .mai-feiring skulle ansees som ulovlig folkeforsamling. Slik bidro domstolen til å utvide forsamlingsretten i Norge. 29

Først i 1842 kom en samlet ny straffelov. Den innebar en ny systematikk i straffeutmåling med grader av fengsel og straffarbeid alt etter forbrytelsens art og med hensyn til formildende omstendigheter. Dødsstraff var beholdt noen forbrytelser, blant annet drap. Det var også dødsstraff eller livsvarig straffarbeid for opprør og forræderi. Kapittel 9 dreide seg om «Forræderi, Angreb paa Staten, Majestætsforbrydelse, og andre Forbrydelser imod Statens Sikkerhed og Værdighed» Kap. 10: Om Forbrydelse imod den offentlige Myndighed fastsatte langvarige fengselsstraffer og straffarbeid for angrep på embetsmenn og forstyrrelser av offentlig orden.30 Gjerningsbeskrivelsen var i flere tilfeller identisk med tilsvarende paragraf i Christian Vs Norske Lov. Paragraf 10-13 sammenfalt med 6-4-13, og handlet om dem som protesterte når lover ble bekjentgjort på tinget eller andre steder, men straffen var ikke lengre døden, men fengsel eller straffarbeid:


CVsNL 6-4-13 : Befindis nogen at opsætte sig, eller at raade andre til at opsætte sig, imod Kongens Befalinger, eller Forordninger, naar de paa Tinge, eller andenstæds, forkyndis, have forbrut Ære, Liv og Gods.




Straffeloven 10-13: Befindes Nogen til Thinge eller i anden Forsamling naar Love, eller Kongelige Anordninger og Befalinger sammestedts til Efterlevelse bekjentgjøres, at opfordre til Ulydighed imod samme, straffes han med Fængsel eller Strafarbeide i femte Grad.



Politisk uenighet og misnøye med lovene måtte formuleres på en annen måte enn å oppfordre til å bryte lovene. Etter 1814 var det langt større mulighet for borgerne til å drive politisk virksomhet i Norge enn under eneveldet. Men den manglende presiseringen av forsamlingsfrihet og den flytende bestemmelsen «eller i anden Forsamling» ga ordensmakten store muligheter for å gripe inn mot uønsket virksomhet. Det skulle bli diskusjonen om religiøse sammenkomster som satte spørsmålet om forsamlingsfrihet på den politiske dagsordenen.

Religiøse sammenkomster, Konventikkelplakaten 1741–1842

Religiøse sammenkomster utenfor kirken ble fra 1742 bare tillatt hvis det skjedde med prestens godkjenning. Mange herrnhutiske menigheter fikk lov til å praktisere stille husandakter, men ikke drive forkynnelse. Når Hans Nielsen Hauge i årene 1794–99 trosset prester og fogder og holdt oppbyggelsesmøter med sterk kritikk av presteskapet i skrift og tale, trosset han dette forbudet. I 1830- og 40-årene ble kvekere og mormonere ansett som svermere, og hele trossamfunn ble allment fordømt når enkelte mer eller mindre sinnforvirrede fantatikere forstyrret ro og orden.31 Først i 1842 ble konventikkelplakaten opphevet. Dissenterloven i 1845 åpnet for andre menigheter i landet. Jøder fikk først adgang til riket i 1851 og jesuitter så sent som i 1974.

At religiøse bevegelse også kan dreie seg om sosial protest er et velkjent historisk faktum. Kautokeinoopprøret i 1852 var kulminasjonen av år med sosial protest og ønsket om egen forkynnelse. Opprøret mot handelsmann og lensmann utviklet seg voldelig, og lederne ble dømt til døden og dommen eksekvert for to, de øvrige ble dømt til tukthus. 32

Sensur og trykkefrihet

Sensuren i Danmark-Norge ble i utgangspunktet foretatt av det teologiske fakultet i København. Trykkeriet i Trondheim fikk innvilget lokal sensur på 1740-tallet. I 1755 ble sensuren lettet for økonomisk topografisk litteratur i forbindelse med lanseringen av tidsskriftet Danmark Norges økonomiske magasin der biskop Erik Pontoppidan var betryggende redaktør. Struensee opphevet forhåndssensuren i 1770. En mengde pamfletter og bøker ble utgitt anonymt med sterk kritikk av politikk og samfunn. I 1771 strammet dermed Struensee til, og politiet fikk i oppgave å kontrollere innholdet. Etter Struensees fall i 1772 ble sensuren igjen strammet til i 1773. Politiet skulle passe på at ingen skrev noe kritisk om regimet.

Regimeskiftet i 1784 innebar en liberal praktisering av sensurbestemmelsene, uten at de ble opphevet. Ettersensuren skulle fra 1790 behandles av domstolene, ikke av politiet. Men alt i 1793 kommer det sterke reaksjoner mot enkelte skribenter som fikk store bøter og embetsfortapelse.

Sett på bakgrunn av den franske revolusjon er det nesten underlig at det ikke ble truffet strengere tiltak i Danmark-Norge. I England ble det innført unntaksregler, og fengsling uten lov og dom ble tillatt for å hindre revolusjon. I Danmark-Norge hevdet skribentene intenst at trykkefriheten var det som skilte riket fra et despoti. Men samtidig startet en større debatt om «trykkefrihet og trykkefrekkhet». Hvor langt burde kritikken få gå? Noen fikk føle hvor grensen gikk. Dommer i Hof og Stadsretten i København, Peter Collett, ble avskjediget etter å ha skrevet at folk ikke burde tiltales dersom de hadde oppfordret til oppstand, bare hvis de oppfordret til opprør.33

Langt flere ble brakt til taushet da «Trykkefrihetsforordningen» kom i 1799. Det var en forordning som sterkt regulerte det trykte ord og som innskrenket trykkefriheten. Det ble forbudt å skrive anonymt. Ettersensur hos politimesteren ble innført ved at trykkeriene måtte levere ett eksemplar til politimesteren før trykking. Politimesteren skulle beslaglegge hele opplaget hvis han fant noe anstøtelig. Kritisk omtale av eneveldet, kongehuset, religionen, embetsverket, embetsmennene og vennligsinnede fyrster kunne av domstolene straffes så strengt som med landsforvisning, og livsvarig forhåndsensur kunne idømmes. I København ble skribentene Heiberg og Brun dømt til eksil. I Trondheim måtte den kritiske redaktøren Mathias Conrad Peterson gå av.

I krigsårene fra 1807 og fram til 1814 var pressen strengt regulert. Forhåndssensur ble gjeninnført, og regjeringen i København sørget for lojale nyhetsblad som brakte de nyheter myndighetene ønsket.

Trykkefrihet var ett av de grunnleggende prinsippene Riksforsamlingen på Eidsvoll slo fast før arbeidet med Grunnloven begynte. Selve trykkefrihetsparagrafen kom til å bli mer forbeholden. Paragraf 100 åpnet med «Trykkefrihet bør finde sted», men deretter fulgte det viktige forbeholdet, nesten ordrett fra 1799-forordningen, at en kunne straffes for trykte skrifter som oppfordret til ulydighet mot lovene, krenket religionen, sedeligheten eller de konstitusjonelle makter, oppfordret til motstand mot de konstitusjonelle makters befalinger eller framførte falske og ærekrenkende beskyldninger.34

1842-straffeloven regulerte også det trykte ord. Kapittel 25 fastsatte bøter for forfattere, forleggere, trykkere og oversettere som spredte forbrytersk innhold på trykk. Paragraf 9-26 fastsatte fengsel eller bøter for den som i trykt skrift forsettelig eller åpenbart viste eller oppfordret noen til ringakt mot de konstitusjonelle makter. Den som i trykt skrift krenket sedeligheten eller bluferdigheten skulle straffes med bøter eller fengsel ifølge paragraf 8-3. I en senere utgave av 1842-straffeloven vises det for disse paragrafene til Grunnlovens § 100, men også til 1799-forordningen, Politiforordning av 1701 og CVsNL 6-1-7.35

Det var med andre ord en lang tradisjon tilbake til eneveldet for å begrense det trykte ord. Grensene for ytringer gikk ved det forbryterske og usømmelige. Men straffene var svært forskjellige. Gudsbespottelse var straffbart i begge lover, men det var stor forskjell på straffen. Mens eneveldets lovgiver i 1687 hadde krevd at tungen levende skulle avskjæres og settes på stake sammen med hodet, fastsatte 1842-straffeloven bøter og fengsel for gudsbespottelse. Rettspraksis lå i hele perioden nærmere 1842-loven, straffene for uønskede ytringer var i praksis fengsel eller bøter. Landsforvisning og straffarbeid hadde også vært praktisert, men ikke fornedrende dødsstraff. Grunnlovens paragraf 100 hadde slått fast at trykkefrihet skulle finne sted og frimodige ytringer om statsstyrelsen tillates. Men Stortinget unnlot å definere positivt hva trykkefrihet skulle innebære. Det ble derfor i stor grad opp til domstolene å avgjøre hvor grensene gikk for meningsytringer i skrift, tale og handling.

Mange opptøyer

Lista over opptøyer er lang og kan gjøres lengre.36 Vi har avgrenset oss til en hundreårsperiode der det skjedde store politiske og sosiale endringer. Vi skulle gjerne ha skrevet om alle opptøyene i dette tidsrommet, om lærdalsbøndenes militærprotest, arbeidskonflikter på Kongsberg, kjørestreik i Christiania og mange andre. Men det får bli en senere anledning. Vi håper denne boka kan stimulere til videre forskning.

